## Rješenje Hrvatske agencije za poštu i elektroničke komunikacije urbroj: 376-06-09-01 DL/ZŠ od 14. prosinca 2010.

### NN 32/2010 (12.3.2010.), Rješenje Hrvatske agencije za poštu i elektroničke komunikacije urbroj: 376-06-09-01 DL/ZŠ od 14. prosinca 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

761

Poštanski nadzornik Hrvatske agencije za poštu i elektroničke komunikacije, nakon provedenog postupka stručnog nadzora nad trgovačkim društvom CITY EX d.o.o. iz Zagreba, Donje Svetice 40, sukladno članku 57.b. stavku 1. točki 7. i stavku 4., članku 57.b. stavku 4. i članku 58. stavku 3. Zakona o pošti (»Narodne novine«, broj 172/03, 15/04, 92/05 i 63/08), a u svezi s člankom 60. stavkom 1. Zakona o poštanskim uslugama (»Narodne novine«, broj 88/09), donosi

RJEŠENJE

1. Utvrđuje se da usluga koju trgovačko društvo CITY EX d.o.o. iz Zagreba, Donje Svetice 40, obavlja pod nazivom »razmjena dokumenata« nije u skladu sa Zakonom o pošti, odnosno da se ne radi o usluzi iz članka 2. stavka 1. točke 37. Zakona o pošti.

2. Nalaže se trgovačkom društvu CITY EX d.o.o. iz Zagreba, Donje Svetice 40, usklađivanje poštanske usluge koju obavlja pod nazivom »razmjena dokumenata« s važećim Zakonom o poštanskim uslugama u roku od 60 dana od primitka ovoga rješenja te o obavljenom bez odgode obavijestiti poštanskog nadzornika.

3. U slučaju nepostupanja po ovom rješenju poštanski nadzornik će izreći upravnu mjeru u visini dvadesetorostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

4. Ovo rješenje objavit će su u »Narodnim novinama« i na službenim stranicama Hrvatske agencije za poštu i elektroničke komunikacije.

Obrazloženje

Sukladno članku 29. stavku 1. točki 6. Zakona o pošti (u daljnjem tekstu: Zakon), u nadležnosti Hrvatske agencije za poštu i elektroničke komunikacije (u daljnjem tekstu: HAKOM), u odnosu na poštanske i kurirske usluge, stručni je nadzor nad primjenom odredaba Zakona i propisa donesenih na temelju tog Zakona.

HAKOM je po službenoj dužnosti pokrenuo postupak stručnog nadzora nad poslovanjem trgovačkog društva CITY EX d.o.o. iz Zagreba, Donje Svetice 40, i o tome obavijestio nadziranu osobu dopisom od 7. listopada 2008. godine (klasa: 344-02/08-01/00045, urbroj: 376-15/08-1), zaprimljenim 9. listopada 2008. godine.

Tijekom postupka stručnog nadzora utvrđeno je da trgovačko društvo CITY EX d.o.o. obavlja usluge prijama, prijenosa i uručenja poštanskih pošiljaka, na cijelom području Republike Hrvatske, odnosno da obavlja poštanske usluge koje su predmet uređivanja Zakona. Utvrđeno stanje temelji se na ugovorima s korisnicima, izjavama odgovornih osoba trgovačkog društva CITY EX d.o.o. i uvidu nadzornika tijekom obavljanja nadzora.

Naime, Zakonom se uređuju poštanske i kurirske usluge, propisuju uvjeti za obavljanje tih usluga te uređuju prava, obveze i odgovornosti davatelja i korisnika poštanskih i kurirskih usluga. Sukladno Zakonu, predmet obavljanja poštanske i kurirske usluge je poštanska pošiljka. Prema članku 2. stavku 1. točki 27. Zakona, poštanska pošiljka je pismovna pošiljka, poštanska i brzojavna uputnica i paket adresiran na određenog primatelja kojemu se pošiljka treba uručiti. Nadalje, prema članku 2. stavku 1. točka 21. Zakona, pismovna pošiljka je pismo, dopisnica, tiskanica i sekogram adresiran na određenog primatelja kojemu se pošiljka treba uručiti.

Člankom 2. stavkom 1. točkom 28. Zakona, poštanske usluge su definirane kao usluge prijama, prijenosa i uručenja poštanskih pošiljaka. Prema članku 2. stavku 1. točki 34. Zakona, prijam poštanskih pošiljaka je preuzimanje poštanskih pošiljaka od korisnika poštanskih i kurirskih usluga. Pošiljke se mogu primiti u poštanskom uredu, na adresi pošiljatelja putem radnika davatelja poštanskih ili kurirskih usluga, putem poštanskih kovčežića, skupnih poštanskih kovčežića i sl., na način propisan odredbama ovoga Zakona i Pravilnika o općim uvjetima za obavljanje poštanskih usluga (»Narodne novine«, broj 151/04., 122/05., 25/08., 142/08. i 37/09.) i općim uvjetima poštanskih odnosno kurirskih usluga. Također prema članku 2. stavku 1. točki 47. Zakona, uručenje pošiljke je uručenje poštanske pošiljke primatelju ili drugoj ovlaštenoj osobi u poštanskom uredu, na adresi primatelja, putem radnika davatelja poštanskih i kurirskih usluga, putem kućnog kovčežića, skupnog poštanskog kovčežića i sl.

Stručnim nadzorom je nedvojbeno utvrđeno da trgovačko društvo CITY EX d.o.o. obavlja prijam, prijenos i uručenje pismovnih pošiljaka, a ne, kako su to izjavile odgovorne osobe CITY EX d.o.o. tijekom stručnog nadzora, odnosno kako je to naznačeno u prijavi CITY EX d.o.o. od 23. veljače 2009. godine razmjena dokumenata iz članka 2. stavka 1. točke 37. Zakona te kurirske usluge prema članku 14. Zakona, na cijelom području Republike Hrvatske.

Sukladno odredbama članak 2. stavak 1. točka 37. Zakona, razmjena dokumenata je usluga kojom treća osoba (davatelj poštanskih ili kurirskih usluga) osigurava prostor, prijevozna sredstva i sl., za međusobnu razmjenu poštanskih pošiljaka između dviju ili više pravnih ili fizičkih osoba.

CITY EX d.o.o. kroz prijavljenu uslugu razmjene dokumenata u stvari obavlja prijam, prijenos i uručenje poštanskih pošiljaka. Dakle, CITY EX d.o.o. obavlja predmetnu uslugu na način koji nije u skladu sa Zakonom.

Slijedom navedenoga, odlučeno je kao u izreci Rješenja.

U slučaju nepostupanja po ovom rješenju poštanski nadzornik će, na temelju članka 58. stavka 3. Zakona, izreći upravnu mjeru u visini dvadesetorostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

Sukladno Zakonu i Zakonu o općem upravnom postupku (»Narodne novine«, broj 53/91 i 103/96) ovo rješenje stupa na snagu danom donošenja, a primjenjuje se od dana njegova primitka.

Na temelju članka 14. stavka 4. Zakona o elektroničkim komunikacijama (»Narodne novine«, broj 73/08) ovo rješenje objavit će se na službenim stranicama HAKOM-a te u »Narodnim novinama«.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor kod Upravnog suda Republike Hrvatske, u roku od 30 dana od dana primitka.

Klasa: UP/I-344-02/09-01/01

Urbroj: 376-06-09-01 DL/ZŠ

Zagreb, 14. prosinca 2009.

Predsjednik Vijeća
Miljenko Krvišek, dipl. ing. el., v. r.

Rješenje, NN 32/2010-761